Zuma eerder tronk toe as voor Zondo 'geboelie' | Maroela Media
Die Jacob Zuma-stigting sê die oudpresident sal eerder tronk toe gaan as om voor die Zondo-kommissie van ondersoek na staatskaping deur 'n "onreëlmatige, gemanipuleerde en onwettige proses" geboelie te word.
Die stigting het Vrydag sy "teleurstelling" te kenne gegee nadat adjunkhoofregter Raymond Zondo Donderdag geweier het om hom aan die kommissie van ondersoek na staatskaping te onttrek.
Zuma het vroeër gevra Zondo moet hom onttrek omdat hulle volgens die president vriende is en omdat Zondo bevooroordeeld teenoor hom sou wees. Toe dit egter nie gebeur nie, het die oudpresident en sy regspan tydens die teepouse sonder toestemming die kommissie verlaat en net nie weer teruggekeer nie.
"Ons staan ​​by pres. Zuma en prys hom dat hy ferm standpunt ingeneem het en sy rug op die kommissie gedraai het. Fout na fout word begaan," sê die stigting.
"Ons loof pres. Zuma omdat hy alles gewaag het om 'n onreëlmatige proses wat hom as 'n wettige kommissie voordoen, nie as wettig te beskou nie."
Maroela Media het vantevore berig 'n dagvaarding is vroeër op Zuma bedien wat hom verplig om voor die kommissie te verskyn. 'n Lasbrief vir sy inhegtenisneming moet na regte nou uitgereik word aangesien hy uit die kommissie gestap het.
Zuma se regsverteenwoordiger, adv. Muzi Sikhakhane, het egter aangedui hulle gaan Zondo se besluit om hom nie aan die kommissie te onttrek nie, in die hooggeregshof betwis deur dit op hersiening te neem.
"Ons loof pres. Zuma omdat hy alles in die stryd werp om nie aan 'n onregmatige proses, verskuil as 'n regmatige kommissie, geloofwaardigheid te gee nie," sê die stigting.
Dan moet die knaap maar gaan om die oranje pajamas aan te pas. Hoop net hulle sit hom diep in die kamer, met dik komberse vir die winter, dat hy nie later ook kan kla; dat hy sleg behandel is daar in die hotel nie.
Ag asseblief! Die "Jacob Zuma-stigting" IS Jacob Zuma. Wat se belaglikheid is dit nou? En as ek mag vra, presies wat doen hierdie 'stigting' wat bevorderlik is vir ander, is daar enige liefdadigheids-projekte wat mense onverwant aan die Zumas bevoordeel?